**Pomôcka k funkčnej klasifikácii ciest podľa STN**

Funkčná klasifikácia je jedným zo základných parametrov determinujúca možnosti vedenia cyklistickej infraštruktúry v rámci dopravného priestoru.

**Extravilán**

V zmysle normy STN 73 6101 Projektovanie ciest a diaľnic sa podľa dopravného významu delia (extravilánové) cestné komunikácie do nasledovných funkčných tried:

- diaľnice D1-9,

- rýchlostné cesty R1-9,

- cesty I. triedy I/1 – I/99,

- cesty II. triedy II/100 – II/999,

- cesty III. triedy III/1000 – III/9999.

Najjednoduchším spôsobom rozlíšenia funkčnej triedy extravilánových ciest na Slovensku je ich číslo, ktoré je možné odčítať z rôznych máp, napr. <https://www.cdb.sk/sk/Vystupy-CDB/Mapy-cestnej-siete-SR.alej>; cesty I. triedy sú číslované jedno- až dvoj-cifernými číslami; cesty II. triedy troj-cifernými číslami; a cesty III. triedy štvor-cifernými číslami.

Na základe dohôd tvorí časť cestných komunikácií aj sieť európskych medzinárodných ciest, značenú písmenom „E“ pri čísle cesty (napr. E/50). Priestorové usporiadanie a návrhové parametre a tým aj príslušná kategória cestnej komunikácie sú v tomto prípade viazané prijatými podmienkami medzinárodných dohôd.

**Intravilán**

V intraviláne je určenie funkčnej triedy trochu komplikovanejšie. Funkčné triedy miestnych komunikácií je potrebné odlišovať od tried (extravilánových) ciest (cesty I., II. a III. triedy). Cestná komunikácia môže tvoriť prieťah obcou po jej jednej alebo viacerých miestnych komunikáciách a tieto môžu mať odlišné triedy.

Funkčné triedy miestnych komunikácií podľa STN 73 6110 je taktiež potrebné odlišovať od tried miestnych komunikácií podľa vyhlášky č. 35/1984 Zb., v ktorej sa miestne komunikácie rozdeľujú do štyroch tried (I. – IV. triedy), ale tieto vplyv na vedenie cyklociest nemajú.

Najistejší spôsob ako odčítať správne funkčné triedy miestnych komunikácií je obyčajne z územnoplánovacích dokumentov obce.

Prípadne možno použiť popis v zmysle nasledujúcej tabuľky č. 1.

**Tabuľka 1: Členenie miestnych komunikácií podľa osídlenia a dopravného významu s nadväznosťou na cestné komunikácie (podľa STN 73 6110)**

|  |  |  |  |
| --- | --- | --- | --- |
| **Funkčná trieda** | **Použitie v sídle** | **Poloha** | **Požiadavky** |
| A1 | Rýchlostné komunikácie v sídlach nad 100-tisíc obyvateľov, výnimočne prieťah diaľnic a rýchlostných ciest v sídlach nad 80 tisíc obyvateľov | Na hranici vyšších urbanistických útvarov | Vylúčený priamy styk s okolitým územím |
| A2 | Rýchlostné komunikácie v sídlach nad 50-tisíc obyvateľov, výnimočne prieťah rýchlostných ciest v sídlach nad 20-tisíc obyvateľov | Na hranici vyšších urbanistických útvarov | Obmedzený priamy styk s okolitým územím, nutná ochrana okolitej zástavby pred účinkami automobilovej dopravy |
| A3 | Rýchlostné komunikácie v sídlach  nad 20-tisíc do 50-tisíc obyvateľov | Medzi obytnými útvarmi | Povolený styk s okolitým územím |
| B1 | Zberné komunikácie v sídlach  nad 30-tisíc obyvateľov;  Prieťahy ciest I. triedy, príp. II. triedy | Na hranici nižších urbanistických útvarov, distribučný okruh časti sídla | Prevažne dopravný význam; obmedzená priama obsluha |
| B2 | Zberné komunikácie v sídlach  nad 20-tisíc obyvateľov;  Prieťahy ciest II. a III. triedy | Medzi nižšími obytnými útvarmi, kostra zmiešaných zón sídla s väzbou na extravilán | Dopravný význam s čiastočnou priamou obsluhou, výnimočne s upokojujúcimi prvkami pre IAD |
| B3 | Zberné komunikácie v sídlach  pod 20-tisíc obyvateľov;  Prieťahy ciest III. triedy | Medzi nižšími obytnými útvarmi | Priama obsluha neobmedzená |
| C1 | Mestské triedy spoločenského významu v existujúcej zástavbe | Obslužné obchodné osi mestských útvarov | Vylúčená tranzitná doprava, možnosť priamej obsluhy všetkých objektov, možné použitie upokojujúcich prvkov a parkovania |
| C2 | Obslužné komunikácie doplňujúce spojenie zberných komunikácií;  aj vo vnútri priemyselných zón, možnosť parkovania | Medzi nižšími obytnými útvarmi alebo vnútri obytných útvarov |
| C3 | Obslužné komunikácie sprístupňujúce objekty a územia | Vnútri obytných útvarov |
| D1 | Pešie zóny a obytné ulice  Obytné zóny | V historických a obchodných centrách sídelných útvarov  V existujúcich a nových obytných súboroch; obytné ulice v  súboroch  nízkopodlažnej zástavby | S vylúčením motorovej dopravy; obslužná doprava za stanovených podmienok dovolená  Priama obsluha všetkých objektov za stanovených podmienok premávky |
| D2 | Cyklistické komunikácie  (cestičky pre cyklistov) | Neobmedzená | Vylúčenie alebo oddelenie motorovej dopravy |
| D3 | Komunikácie pre chodcov  (priechody, cestičky, koridory, rampy) | Neobmedzená |